Potrivit comunicatului, un consum mai mic creşte securitatea aprovizionării, protejează mediul şi întăreşte suveranitatea energetică a Ungariei prin reducerea expunerilor externe. Din 2021 până în 2023, cantitatea de gaze naturale utilizată în Ungaria a scăzut cu 23% anual. Potrivit celor mai recente date, economiile măsurate în raport cu media pe cinci ani, în baza metodologia UE, sunt de 20%. De asemenea, din cauza cererii mai mici decât în trecut, la început de lună martie, nivelul de umplere al rezervoarelor de gaze din ţară încă se mai află la peste 70%, se mai precizează în comunicat.
La nivel anual, în 2023 cantitatea de gaze naturale şi de energie electrică utilizată în Ungaria a continuat să scadă. Anul trecut au fost consumaţi doar 8,5 miliarde de metri cubi de gaz, faţă de 11 miliarde de metri cubi de gaz în 2021. Consumul de energie electrică de 43,7 terawaţi oră a fost cu peste 2,1 terawaţi oră, respectiv, cu 4,5% mai mic decât în anul precedent, a explicat ministerul.
În prezent mai există o prevedere obligatorie potrivit căreia statele membre ale UE trebuie să obţină o reducere de 15% a consumului de gaze faţă de media ultimilor cinci ani, aminteşte comunicatul de presă. Potrivit datelor disponibile la începutul lunii martie, Ungaria are performanţe care depăşesc nivelul solicitat, întrucât a redus consumul cu o cincime.
În perioada de până acum a sezonului de încălzire 2023/2024, Ungaria a folosit cu 109 milioane de metri cubi, adică cu 2,4% mai puţine gaze naturale decât în urma cu un an. Datorită iernii blânde, în luna februarie consumul total a scăzut cu o treime faţă de aceeaşi lună a anului 2023. Ritmul de creştere al consumului de energie electrică a încetinit oarecum; de la jumătatea lunii octombrie a anului trecut şi până la sfârşitul lunii februarie a acestui an se poate observa un surplus de 2,6%. Odată cu restabilirea creşterii economice, cererea de energie a întreprinderilor poate creşte din nou, însă există şanse mari ca cea mai mare parte a reducerii consumului care a fost realizată să poată fi menţinută în permanenţă, a scris Ministerul Energiei din Ungaria.